Ego Robertus, Dei gratia Lingonensis episcopus, presentibus et futuris notum facio, quod dominus Henricus de Firmitate dedit domum de Hestest et de Campaniaco Deo et beate Virgini Marie Molismensis ecclesie et sancto Genfulfo de Varennis, pro salute anime sue uxorisque sue et filiorum suorum, libere in perpetuum possidendam, laudante hoc idem uxore sua Leugarde et filiis suis, laudabili voluntate, domino Pontio, Rainardo quoque et Henrico. Sane quam homines de Campaniaco parvum habebant finagium dederunt Domino Rainerio Caseolo corvariam suam pro pastura Varennarum et potestatis ejus, et usuario in nemoribus, in terris, in pratis sine dampno faciendo. Si vero pro animali dampnum evenerit, sine rectitudine simpliciter restituetur. Considerans autem predictus Rainerius quod super memoratus Henricus monachis de Varennis Campaniacum dedisset, emulator boni operis factus concessit eisdem pro remedio anime sue corvariam ejusdem ville, quam jure suprascripto possidebat, et pasturam animalium in omni potestate sua, laudante hoc filio ejus Rogerio et Ulrico de Acrimonte, et uxore sua Adelina et Rainerio de Nogento, et Gaufrido de Calvomonte. Insuper concesserunt quicquid quoquomodo adquirere possent monachi predicti de casamento suo, sive per elemosimam, sive per emptionem. Hujus rei testes sunt, ex parte ejus: Rainerius de Nogento, Gaufredus de Calvomonte. Olricus de Acrimonte, Petrus de Saxonis Fonte, Rogerius de Donno Martino. Ex parte vero nostra: Emmauricus decanus Lingonensis; Jocelinus, Ayrardus, Hugo, Garnerius, archidiaconi; Wericus presbiter de Parnou. Acta sunt hec Lingonis, anno ab incarnatione domini M°C°II°, indictione secunda Epacta nulla, concurrente secundo, Pascali papa Romano, Philipo Rege Francorum regnante. Qui vero hoc donum infringere vel detrahere voluerit, anathematis gladio feriatur.